b'\n_START_ARTICLE_\nEvakuointituoli\n_START_PARAGRAPH_\nEvakuointituoli (engl. evacuation chair, escape chair tai emergency wheelchair) mahdollistaa liikuntarajoitteisten henkil\xc3\xb6iden turvallisen rakennuksesta poistumisen h\xc3\xa4t\xc3\xa4tilanteissa. Esimerkiksi tulipalotilanteessa rakennuksen hissit eiv\xc3\xa4t yleens\xc3\xa4 ole k\xc3\xa4ytett\xc3\xa4viss\xc3\xa4. Evakuointituolin avulla liikuntarajoitteisten henkil\xc3\xb6iden siirt\xc3\xa4minen onnistuu turvallisesti ja nopeasti my\xc3\xb6s portaikoissa, jolloin poistuminen tapahtuu kiinteist\xc3\xb6n normaaleja h\xc3\xa4t\xc3\xa4poistumisreittej\xc3\xa4 k\xc3\xa4ytt\xc3\xa4en._NEWLINE_Kun evakuointituolit eiv\xc3\xa4t ole k\xc3\xa4yt\xc3\xb6ss\xc3\xa4, ne s\xc3\xa4ilytet\xc3\xa4\xc3\xa4n yleens\xc3\xa4 sein\xc3\xa4ll\xc3\xa4 poistumisreittien tuntumassa, valmiina tarvittaessa k\xc3\xa4ytt\xc3\xb6\xc3\xb6n otettavaksi. Evakuointituolit on suunniteltu mahdollisimman helppok\xc3\xa4ytt\xc3\xb6isiksi, mutta tuolin k\xc3\xa4yt\xc3\xb6n harjoittelu etuk\xc3\xa4teen on suositeltavaa. Kehittyneill\xc3\xa4 tuolimalleilla portaita laskeuduttaessa tuolin operointiin riitt\xc3\xa4\xc3\xa4 useimmissa tilanteissa yksi henkil\xc3\xb6. Operointi ei perustu lihasvoiman k\xc3\xa4ytt\xc3\xb6\xc3\xb6n, vaan painovoiman hy\xc3\xb6dynt\xc3\xa4miseen ja tuolin jarrumekanismiin._NEWLINE_Useissa hoitolaitoksissa ja muissa sellaisissa rakennuksissa, joissa jatkuvasti oleskelee liikuntarajoitteisia henkil\xc3\xb6it\xc3\xa4, evakuointiratkaisut tukeutuvat horisontaaliseen evakuointiin. Henkil\xc3\xb6t siirret\xc3\xa4\xc3\xa4n toiseen palo-osastoon samassa kerroksessa, ja heid\xc3\xa4n siirt\xc3\xa4misens\xc3\xa4 ulos rakennuksesta tapahtuu my\xc3\xb6hemmin pelastuslaitoksen toimesta. Muissa rakennuksissa poistuminen tapahtuu kuitenkin p\xc3\xa4\xc3\xa4s\xc3\xa4\xc3\xa4nt\xc3\xb6isesti suoraan ulos rakennuksesta, ulkona sijaitsevalle kokoontumispaikalle, jo ennen pelastuslaitoksen saapumista. T\xc3\xa4ll\xc3\xb6in on t\xc3\xa4rke\xc3\xa4\xc3\xa4, ett\xc3\xa4 my\xc3\xb6s liikuntarajoitteisten poistuminen on huomioitu esimerkiksi juuri evakuointituolien avulla.'